
דף לימוד לחנוכה – להגביר את האור

מומלץ כדף לימוד בחברותא והעשרה לכיתות ז-ח 
מטרות הלמידה:
1. להבין את משמעות האור ואת המשמעות של "מוסיף והולך" הן באופן ממשי והן כדימוי: אור החנוכייה ומאור פנים.
2. להכיר את המחלוקת בין בית הלל לבית שמאי בנוגע לנרות חנוכה, ולעמוד על משמעותה המטאפורית. 
3. לחשוב על הדימוי של הגברת האור בהקשרים נוספים. 
מיומנויות: למידה שיתופית, ניהול שיח מכבד, הקשבה. 

הנחיות למורים:
· חלקו את הלומדים לזוגות או לשלישיות, והנחו אותם לקרוא את הטקסטים יחד בקול רם. 
· אפשר להציע ללומדים להתפרש במרחבי למידה שונים בבית הספר.
· תחמו את הלימוד בזמן (מומלץ – 25 דקות).
· הדריכו את הלומדים לקרוא את השאלות ולהשיב עליהן באמצעות שיח. הבהירו – המטרה אינה למצוא את התשובה הנכונה, אלא להעלות רעיונות, מחשבות ופרשנויות. 
· הנחו את הלומדים לחשוב לאחר שקראו את המקורות – מה מחבר בין שלושת המקורות?
 









"מוסיף והולך ..." – דף לימוד לחנוכה

מוסיף והולך - סיפורהרב יהודה צדקה (1991-1910) – נולד וחי בירושלים, היה ראש ישיבת "פורת יוסף" וממייסדי רשת "מעיין החינוך התורני".

הזמן זמן חנוכה, וקבוצה של נערים שיחקה כדורגל ברחבת החצר המשותפת בשכונת בית ישראל שבירושלים, כמדי יום ביומו.
תוך כדי ההתלהבות מהמשחק בעט אחד הנערים בכדור היישר אל החנוכייה שדלקה בפתח ביתו של הרב יהודה צדקה. 
החנוכייה נפלה, הלהבות כבו ושמן נשפך על האדמה.
הנער רץ לביתו וסיפר מה קרה, ומיד יצאו הוא ואביו לרב צדקה כדי להתנצל.
הנער סיפר לרב איך נפלה החנוכייה, והרב הושיב את הנער לידו, הסביר לו בנעימות על הדלקת הנרות בחנוכה והזמין אותו להדליק עימו את הנרות למוחרת.
לפני שהלכו לדרכם פנה האב אל הרב ואמר: חשבתי שאולי תגער בבני על שהפיל את החנוכייה. ענה לו הרב יהודה צדקה: אתה יודע שאנו מדליקים לפי שיטת בית הלל, כך שבכל יום נוסף נר אחד. כשבית הלל אמרו "מוסיף והולך" על האור, הם התכוונו שהכול חייב להיות במאור פנים.
חייך האב במאור פנים ויצא עם בנו לביתו.
** הסיפור לקוח ממיזם חכימא – סיפורים ורוח מחכמי המזרח 

שאלות למחשבה בזמן הלימוד:
· מה ההסבר של הרב צדקה לכך שלא גער בנער?
· האם הצליח הרב בכל זאת להדליק אור בערב הזה, למרות הכדור שנבעט והפיל את החנוכייה שלו?
· האם קרה לכם שתגובה של מישהו למעשיכם הפתיעה אתכם לטובה ו"הגבירה את האור" שלכם? האם קרה שרציתם להגיב בדרך מסוימת והגבתם אחרת? כיצד זה השפיע על הרגשתכם?


[image: ]מוסיף והולך או פוחת והולך - מדרש
תנו רבנן: מצוות חנוכה - נר איש וביתו.
והמהדרין - נר לכל אחד ואחד.
והמהדרין מן המהדרין -
בית שמאי אומרים: יום ראשון מדליק שמונה, מכאן ואילך פוחת והולך.
ובית הִלל אומרים: יום ראשון מדליק אחד, מכאן ואילך מוסיף והולך.
** עיבוד. על פי: תלמוד בבלי, מסכת שבת, דף כא עמוד ב
                                         
שאלות למחשבה בזמן הלימוד:
· מה ההבדל בין בית הִלל לבית שמאי בנוגע לסדר הדלקת הנרות?
· איך, לדעתכם, כדאי להדליק את נרות חנוכה: כבית הִלל או כבית שמאי? מדוע?
· מדוע, לדעתכם, קבעו בית שמאי שההדלקה תהיה כך? לאיזה רעיון הם כיוונו?
· איזה הבדל רעיוני קיים בין בית שמאי לבית הִלל?

בנימין זאב הרצל - המנורה 
"... מתוך התעסקות רבת הרהורים זו, חלף השבוע. בא הערב השמיני, שבו דולקת כל השורה... זוהר גדול שפע מן המנורה. עיניהם של הילדים הבהיקו. אבל האיש הזה שלנו נעשה לו כל זה משל להלהבתה של האֻמָה. מִתְחִילָה נר אחד, עדיין אפלולית מסביב, והאור הבודד נראה עוד עצוב. אחר כך הוא מוצא לו רֵעַ, עוד אחד, עוד רבים. החשכה מוכרחה לסגת. ...ושעה שכל הנרות דולקים, מוכרחים להשתאות ולשמוח על המעשה שנעשה..." 
** מתוך: כתבי הרצל, כרך ז, עמ' 190, ירושלים: הספריה הציונית, תש"ך-תשכ"א

שאלות למחשבה בזמן הלימוד:
· הרצל דימה את האור המתגבר בחנוכה להצטרפות לרעיון הציוני. האם יש לכם רעיונות נוספים שמתאימים לדימוי של הגברת האור?

